Sähköasentaja Eeron video paljastaa, mitä Kainuun metsissä nyt tapahtuu – talvinen maisema kipinöi ja rätisee

”Ei vanha kansa tämmöistä lumikuormaa muista.”

Tästä on kysymys Kainuussa, jossa ennätyksellinen tykkylumi on vainonnut Nälkämaan kansaa jo viikon päivät.

Vaikka maassa ja puussa on hanki, kylmä ja valkoinen, silti karu pohjoinen luonto kipinöi ja rätisee.

Tunnelma on sähköinen, vaikka tuhannet ovat ilman sähköä.

Sähköasentaja Eero Yli-Marttilan kuvaamalla videolla näkyy, kuinka sähkölinja reagoi, kun tykkylumen raskauttama puu on levähtänyt sen päällä.

Video on kuvattu kaksi päivää sitten Kainuun ja Pohjois-Savon rajalla. Tykkylumen alue ulottuu myös Pohjois-Karjalan puolelle. Etelästä tullut Yli-Marttila oli hätäaputöissä, sillä sähköyhtiöt auttavat toisiaan, kun tilanne kärjistyy.

Lumikuorma taivutti puut sähkölinjan päälle Hyrynsalmella Kainuussa perjantaina.­

– Siinä oikosulku yritti sytyttää puuta, mutta ei se poikki palanut.

– Otimme sähköt pois, poistimme puun ja sähköt palautettiin, Yli-Marttila kuvailee työtä maastossa raskaissa ja hankalissa olosuhteissa, työtä, josta ovat kiitollisia lukemattomat sähkön varassa elävät ihmiset.

Kainuun energiayhtiön Loisteen verkostoautomaatiopäällikkö Vilho Hartikaisen mukaan perjantaina iltapäivällä asiakkaista oli ilman sähköä 2 034 taloutta.

Poikkeustilanne alkoi 30. joulukuuta ja on jatkunut siitä asti. Ja jatkuu yhä, kun lunta sataa ja lämpötila on lähellä nollaa. Enimmillään ilman sähköjä oli Loisteen alueella 6 800 taloutta.

– Aina kun lämpene ja tulee lumisadetta, tykkylumen paino kasvaa puissa ja ne tulevat jo kaukaa linjastakin johtojen päälle, Hartikainen kuvailee.

– Ei täällä vanha kansa muista tämmöistä lumikuormaa metsissä.

Eltel Networksin jakeluverkkoasentajat puhdistivat sähkölinjoja Hyrynsalmen Kytömäessä perjantaina.­

Hartikaisen mukaan normaalitilanteessa, kun yhteen johtoon osuu puu, syntyy kipinää, ja jos johdot painuvat yhteen, sähköt menevät poikki niin että paukahtaa.

– Kun puu menee linjaa vasten, siellä alkaa kulkea maasulkuvirta. Sitä on muutama ampeeri, ja kun jännite on suuri, tehot ovat isoja ja se alkaa polttamaan, Hartikainen selostaa.

– Maasulkuvirtaa tulee, kun johtimet menevät ilmassa korkealla ja maa on maassa, ja siinä syntyy kapasitanssi.

– Kun puu on vastuksena, se alkaa lämpenemään. Kipinöinti on sitä, kun se ei saa kunnolla kiinni, vähän kuin tulppa mopossa, Hartikainen havainnollistaa maanläheisesti.

Voiko puu palaa kunnolla?

– Kesällä voi tulla metsäpalo.

– Puuta ei saa mennä itse poistamaan, kun siellä on virtapiiri ja voi saada sähköiskun. Eikä pidä edes kävellä lähellä, koska maassa voi olla askeljännite, joka myös on vaarallinen.